PRÒLEG

Ja fa més de vint anys de la visita que em van fer els nois i les noies de l'escola El Puig d'Esparreguera, acompanyats, entre d'altres, per en Ramon Besora. Resultava que els alumnes de 6è, 7è i 8è del que ens aquells moments se'n deia EGB havien fet un treball sobre el meu poema 'Primavera' i me'n venien a ensenyar els resultats. Jo no ho sabia, és clar, però "treballar" per a ells havia volgut dir fer diverses lectures, individuals o col·lectives, del poema, discutir-ne la interpretació i  recrear-lo en imatges. El que jo vaig veure aquell dia a casa va ser,  evidentment, només el resultat final de l'experiència, però pel que em va explicar en Ramon i algun dels mestres que l'acompanyaven, i també pel que van dir els nois i noies més grans o més decidits, em vaig poder adonar, admirat, de l'abast de la feia que havien fet entre tots, de la dimensió pedagògica de l'experiència i de com havia incidit en els alumnes. Els dibuixos que em van ensenyar eren, al meu modest entendre, excepcionals de concepció i de realització, però m'atreviria a dir que el que més n'excel·lia era la intensitat i la força que manifestaven, una intensitat i una força que —ho dic ben sincerament— deixaven el meu poema com a simple referent d'un treball magnífic, dels alumnes, és clar, però també dels professors. En aquella època jo vivia en una caseta de planta baixa propietat dels amos de la fàbrica on havia treballat des dels catorze anys, i com que jo en feia vuit que estava malalt i cap a sis que havia hagut de deixar de treballar, feia servir com a diguem-ne despatx una petita habitació del mig de la casa que donava a un celobert. Allí va ser on vaig rebre l'ambaixada d'El Puig, i he explicat això de l'habitació perquè per allí dins hi van passar els més de cent (si, sí, 100) nois i noies que m'havien vingut a veure. Va ser una experiència única i potser irrepetible. En grups de set o vuit —el màxim que permetia, amb bona voluntat, l'habitació— tot aquell bé de Déu de quitxalla va desfilar davant meu, alguns amb rostre sorprès o astorat, d'altres amb una envejable desimboltura. No en recordo les cares, tant se val, però sí que conservo ben viva la memòria d'aquell fet extraordinari. Després d'aquella experiència de la 'Primavera', va venir la de l' 'Hivern', potser encara més perfecta. Els nois i noies, però, ja no van tornar. Amb tot, els meus lligams, de col·laboració i sobretot sentimentals, amb l'escola i amb el Ramon Besora encara duren. Per això, ara que setantejo, em complau recordar aquells moments i fins i tot m'emociona pensar que potser algun d'aquells nois i noies encara es recorda de mi.

